Fil-ħames Konferenza ta' Brussell dwar is-suġġett “Nappoġġaw il-futur tas-Sirja u tar-Reġjun”, li ġiet kopreseduta llum mill-Unjoni Ewropea u n-Nazzjonijiet Uniti, il-komunità internazzjonali wiegħdet EUR 5,3 biljun għall-2021 u s-snin ta' wara għas-Sirja u għall-pajjiżi ġirien li jospitaw l-akbar popolazzjoni ta' refuġjati Sirjani. Minn dan l-ammont, ġew imħabbra EUR 3,7 biljun mill-UE, fejn EUR 1,12 biljun huma ġejjin mill-Kummissjoni Ewropea u EUR 2,6 biljun mill-Istati Membri tal-UE. L-UE kollha kemm hi tibqa' l-akbar donatur b'EUR 24,9 biljun ta' assistenza umanitarja, ta' stabbilizzazzjoni u ta' reżiljenza mobilizzata b'mod kollettiv mill-bidu tal-kriżi fl-2011 biex tindirizza l-konsegwenzi tagħha. Ir-Rappreżentant Għoli/il-Viċi President, Josep Borrell qal: “Għaxar snin wara li s-Sirjani ħarġu b'mod paċifiku fit-toroq u talbu libertà, ġustizzja u perspettivi ekonomiċi, dawn it-talbiet għadhom ma ntlaħqux u l-pajjiż jinsab f'kaos. L-UE u l-Istati Membri tagħha kienu l-akbar fornitur ta' appoġġ lis-Sirjani matul dawn l-aħħar għaxar snin u huma jibqgħu jemmnu li huwa f'idejn is-Sirjani li jiddeċiedu dwar il-futur ta' pajjiżhom. Futur li fih is-Sirjani kollha se jħossuhom sikuri, ħielsa u se jkollhom ħajja dinjituża. Permezz tal-Konferenza ta' Brussell, l-UE reġgħet laqqgħet flimkien il-komunità internazzjonali biex tafferma mill-ġdid l-appoġġ politiku u finanzjarju tagħna lis-Sirjani u lill-pajjiżi ġirien u għal soluzzjoni politika għall-kriżi.” Il-Kummissarju għall-Immaniġġjar tal-Kriżijiet, Janez Lenarčič żied: “Is-sitwazzjoni umanitarja fis-Sirja, li diġà hija traġika, qed tkompli tmur għall-agħar. Għaxar snin ta' kunflitt devastanti qed jibqgħu jaffettwaw miljuni ta' Sirjani inklużi nisa u tfal. Il-komunità internazzjonali m'għandhiex tinsa s-sitwazzjoni mwiegħra taċ-ċivili milquta. L-UE qed iżżid l-għajnuna umanitarja tagħha biex issalva l-ħajjiet fuq il-post. Qed inġeddu l-impenn tagħna biex ngħinu lill-poplu Sirjan u lill-komunitajiet ospitanti.” Il-Kummissarju għall-Viċinat u t-Tkabbir, Olivér Várhelyi, qal: “Wara 10 sena ta' kunflitt fis-Sirja, li qed ikollu impatt qawwi fuq il-popolazzjoni Sirjana u fuq il-pajjiżi ġirien li jospitaw refuġjati Sirjani, l-istatus quo fir-reġjun mhuwiex sostenibbli. Dan kien wieħed mill-messaġġi ewlenin li ħarġu llum mill-ħames Konferenza ta' Brussell. U l-appoġġ tal-UE mhux se jieqaf bl-assistenza finanzjarja sinifikanti kkonfermata llum: L-“Aġenda Ġdida għall-Mediterran” tipprevedi Pjan Ekonomiku u ta' Investiment li se jgħin biex jappoġġa l-irkupru fit-tul tar-reġjun u jgħin l-istabbilizzazzjoni tiegħu.” Fil-ħames Konferenza ta' Brussell, li saret virtwalment fid-29 u t-30 ta' Marzu, kienu rappreżentati aktar minn 80 pajjiż u organizzazzjoni internazzjonali. Il-parteċipanti indirizzaw is-sitwazzjoni attwali fis-Sirja u fir-reġjun u ġeddew l-appoġġ tagħhom għall-isforzi mmexxija min-NU biex tinstab soluzzjoni politika komprensiva għall-kunflitt. Il-ħames Konferenza ta' Brussell ipprovdiet ukoll pjattaforma unika għad-djalogu mas-soċjetà ċivili fis-Sirja u fir-reġjun. Il-Kopresidenti adottaw dikjarazzjoni. Sfond Mill-2017, il-Konferenzi ta' Brussell dwar “Nappoġġaw il-futur tas-Sirja u tar-Reġjun” laqqgħu il-komunità internazzjonali b'appoġġ tal-isforzi tan-NU favur soluzzjoni politika tal-kunflitt, f'konformità mar-Riżoluzzjoni tal-Kunsill tas-Sigurtà tan-NU 2254. Dawn ippermettew lill-komunità ospitanti twiegħed appoġġ umanitarju u finanzjarju essenzjali għall-popolazzjoni Sirjana u l-pajjiżi ġirien li jospitaw ir-refuġjati Sirjani. Barra minn hekk, il-Konferenzi offrew ukoll pjattaforma li tippermetti li r-rappreżentanti tas-soċjetà ċivili u tal-NGOs Sirjani, reġjonali u internazzjonali jiltaqgħu ma' dawk li jfasslu l-politika matul il-“Jiem ta' Djalogu”. Jum ta' Djalogu mas-soċjetà ċivili Matul it-tliet dibattiti tal-Jum ta' Djalogu, li ġew trażmessi permezz ta' streaming dirett fid-29 ta' Marzu, ir-rappreżentanti tas-soċjetà ċivili u tal-NGOs Sirjani, reġjonali u internazzjonali kellhom skambju ma' ministri u uffiċjali għolja li jieħdu d-deċiżjonijiet mill-UE, in-NU, il-pajjiżi ġirien tas-Sirja u sħab internazzjonali oħra. Id-diskussjonijiet ikkumplimentaw proċess wiesa' ta' konsultazzjoni online li sar fi Frar u f'Marzu 2021 li ġabar il-kontributi ta' aktar minn 1,500 individwu u organizzazzjoni. Ir-rakkomandazzjonijiet twasslu mir-rapporteurs tal-NGOs fil-laqgħa Ministerjali tal-lum. Il-Jum ta' Djalogu jista' jiġi segwit online. Avvenimenti paralleli u kulturali Mill-15 tas-26 ta' Marzu, avvenimenti paralleli ospitati mill-Istati Membri tal-UE, pajjiżi sħab, aġenziji tal-UE u organizzazzjonijiet internazzjonali oħrajn saru online. Il-Fond Fiduċjarju Reġjonali b'reazzjoni għall-kriżi Sirjana, li mmobilizza aktar minn EUR 2,3 biljun mill-UE, minn 21 Stat Membru tal-UE, mir-Renju Unit u mit-Turkija biex jittaffew il-konsegwenzi tal-kriżi minn meta bdiet f'Diċembru 2014, organizza wirja fotografika fuq barra mill-15 sat-30 ta' Marzu, f'kollaborazzjoni ma' għaxar muniċipalitajiet tar-reġjun ta' Brussell. Il-wirja turi ritratti ta' nisa, irġiel, subien u bniet affettwati mill-kriżi Sirjana, li juru s-saħħa u r-reżiljenza tas-Sirjani eżiljati u ta' dawk li jilqgħuhom fil-pajjiżi ġirien tas-Sirja. Ir-ritratti tagħhom għadhom disponibbli online. L-UE, f'kooperazzjoni ma' Lagrange Points Brussels, organizzat erba' kunċetti virtwali li kellhom varjetà ta' mużiċisti Sirjani kif ukoll ta' artisti taż-żfin Sufi u poeti; introduzzjoni online għall-kċina Sirjana; u wirja ta' pittura f'Lagrange Points Brussels. Il-videos kollha huma disponibbli online. Għal Aktar Informazzjoni Sit web tal-Konferenza Dikjarazzjoni tal-Kopresidenti Rapport dwar il-verifika finanzjarja Rapport dwar il-konsultazzjonijiet online mas-soċjetà ċivili Reġistrazzjonijiet u stampi: Jum ta' Djalogu u Laqgħa ministerjali Skeda informattiva: L-UE u l-kriżi Sirjana Ir-rispons għall-kriżi Sirjana: skedi informattivi dwar l-appoġġ tal-UE fil-Ġordan, fil-Lebanon, fis-Sirja u fit-Turkija Diskors tar-Rappreżentant Għoli/Viċi President Josep Borrell fis-Sessjoni tal-Ftuħ Kummenti tar-Rappreżentant Għoli/Viċi President Josep Borrell fil-Konferenza Stampa Il-wirja “Voices from Syria and the Region”